

**Odgovori na novinarska vprašanja glede ukrepov v zvezi s poplavami**

prosim vas, če mi lahko do jutri, srede, 9. avgusta, pojasnite, s kakšnimi ukrepi banke lahko pomagajo gospodinjstvom in podjetjem, ki so jih prizadele poplave, da premagajo krizo, v kateri so se znašli. Kaj morajo narediti prizadeti za odlog odplačil kreditov in za pridobitev pravice za uveljavitev drugih ukrepov?

**Odgovori Združenja bank Slovenije:**

Že pretekli teden in tudi v začetku tega je bila Banki Slovenije posredovana pobuda/prošnja za regulatorno podporo pri pripravi rešitev za prizadete v poplavah, predvsem za področje bonitetne obravnave strank v primerih potrebnih moratorijev na odplačila dolga ali drugih oblik restrukturiranja ter na področju vrednotenja zavarovanj, ravno tako pa Ministrstvu za finance predlog možnih sistemskih ukrepov za pomoč kreditojemalcem (garancije za moratorije in zagotavljanje likvidnosti), podobno, kot v času epidemije Covid-19, seveda smiselno v odvisnosti od drugih ukrepov pomoči, ki jih bo Vlada sprejela.

Trenutno še poteka zbiranje informacij o višini škode in številu komitentov (pravnih in fizičnih oseb), ki bodo potrebovali pomoč in šele, ko bo moč oceniti škodo (po najprej osnovnem očiščenju razdejanja) bo moč v sodelovanju z vsemi opredeliti morebitno potrebo po sistemskih ukrepih in kateri bi bili najbolj potrebni oziroma učinkoviti.

Ob tem banke in hranilnice že same oblikujejo lastne sheme **ukrepov za pomoč pri sanaciji posledic poplav in gospodarstvu** ter hitro zagotavljanje nove likvidnosti (npr: ugodnejša posojilna linija za podjetja in prebivalstvo, donacije občinam…) in po potrebi tudi moratorije. Svojo pozornost še posebej usmerjajo tudi na **zagotavljanje varnosti svojih zaposlenih in strank ter neprekinjenega poslovanja**. Prizadeti morajo za odlog plačila svojih obveznosti banko ali hranilnico zaprositi na način, kot to sicer običajno velja za postopke moratorijev.

Združenje bank Slovenije
Ljubljana, 9. avgust 2023